Man val na sy dood van balkon in Noupoort | Netwerk24
Man val na sy dood van balkon in Noupoort
Deur Kaydene Davids 17 Februarie 2017 16:26
Die polisie in die Noord-Kaap het 'n geregtelike doodsondersoek begin nadat 'n man Vrydag in die Noupoort- Christelike Sorgsentrum na sy dood geval het.
Kapt. Olebogeng Tawana, polisiewoordvoerder, sê 'n 54-jarige man het Vrydag omstreeks 08:15 na sy dood geval toe hy buite op 'n balkon in die sentrum gestaan het.
Hy sê die omstandighede rondom die man se dood is nie bekend nie en is deel van die polisie-ondersoek.
"In die stadium kan ons nie sê of hy gespring of gegly het nie."
Tawana sê die naam van die man kan nie bekend gemaak voordat sy naasbestaandes van sy dood in kennis gestel is.
Past. Sophos Nissiotis, direkteur van die sentrum, wou geen besonderhede oor die voorval verskaf nie aangesien die pasiënt se familie glo in die buiteland is en hulle dus nie van sy dood in kennis gestel is nie.
In April 2012 het Jako Kruger (44) van Linden, Johannesburg, in sy kamer selfdood gepleeg deur homself met 'n elektriese koord te verwurg. Hy was toe net drie dae in die sentrum.
Sy suster Elsa Kruger het destyds aan Volksblad gesê die "onheilige tweeling, dwelms en depressie" het haar broer se lewe verwoes.